# Referat af institutledermøde

tirsdag den 24. januar 2016.

Til stede var: Dekanen, Lars Grassmé Binderup, Steffen Nordahl Lund, Anne Jensen, Per Krogh Hansen, Martin Rheinheimer, Mads Funding og Gitta Stærmose.

I mødet deltog herudover: Caroline Zoffmann Jensen (punkt 2). Peter Schneider-Kamp (punkt 3). Klaus Thomsen og Martin Lund (punkt 4). Rune Nørgaard Jørgensen (punkt 11). Marie-Louise Wethje-Raabe (punkt 12).

Ad 1. Godkendelse af referat af møde den 22. november og 13. december 2016.

Godkendt.

Ad 2. Employabilitet og omverdenskontakt.

Materiale der kortlægger eksisterende tiltag på såvel studie- som fakultetsniveau samt anbefalinger fra SDU Erhverv blev omdelt. Per Krogh Hansen savnede entreprenørskab i materialet. Dette rettes der op på.

Formålet med employabilitetspuljen er at bygge en bedre bro til erhvervslivet med henblik på at få dimittenderne hurtigere ud til deres første fulde job uden at der sælges ud af de akademiske kompetencer.

Prodekanen redegjorde for udmøntningen af puljemidlerne.

Der udarbejdes et katalog over employabilitetstiltag – ud fra SDU Erhvervs anbefalinger og opsamling af erfaringer på fakultetet. Kataloget danner udgangspunkt for møder med uddannelserne (først og fremmest fokus på uddannelser med systematisk høj ledighed). Der nedsættes en task force, der forestår møderne, hvor forslag til tiltag udarbejdes. Forslag til tiltag behandles af et udvalg bestående af institutlederne og prodekanen, eksempelvis umiddelbart efter institutledermøder.

På konkret forespørgsel om evt. udbud af sprogforløb målrettet erhvervslivet blev det oplyst, at det, jf. talentbekendtgørelsen og SDU’s principper for talentudvikling er muligt at udbyde ekstra 30 ECTS på BA og/eller 20 ECTS på KA. Disse ECTS er dog ikke STÅ-udløsende.

Ad 3. ODEx-præsentation v. professor Peter Schneider-Kamp.

Peter Schneider-Kamp præsenterede Open Data Experimentarium, der er en af SDU’s tre strategiske satsninger inden for samfundsengagement. Målet er at skabe værdi ud af data i samarbejde med det omkringliggende samfund og i tilknytning hertil at kunne trække bevillinger hjem.

Humanioras muligheder for at byde ind blev drøftet. Peter Schneider-Kamp præciserede, at der formelt set ikke er relationer mellem supercomputeren og ODEx. Det blev aftalt at holde et møde mellem Big Data – HUM, Rune Nørgaard Jørgensen og Peter Schneider-Kamp.

Dekanen foreslog, at der afvikles en workshop med deltagelse af oplægsholdere fra henholdsvis humaniora og IMADA med henblik på at pejle sig ind på mulige samarbejder.

Ad 4. Økonomi.

Klaus Thomsen gennemgik budgettet for 2017 og overslagsårene 2018-20. Indtægtsrammen fra 2018 og øvrige overslagsår er behæftet med væsentlige usikkerhedsfaktorer, f.eks. STÅ-prognoser; gradvis indfasning af færdiggørelsesbonus (fuld i 2020) og fakultetets målopfyldelse; den nye økonomimodels incitamentsstruktur og konsekvenser af denne. Der er foretaget en budgetteknisk besparelse henover alle årene på alle budgetenheder. Herudover er der fra 2020 indarbejdet en takstreduktion på takstgruppe 1 uddannelser med ½ effekt. Fakultetet fastholder en beskatning på 25 % af aktivitetsafhængige indtægter. Forskningstaxametret er fastholdt til 250.000 kr. i 2017 og 2018.

Der er fra rektor et ønske om, at der ikke er for store beholdninger på institutterne, hvorfor dekanen har besluttet, at budgetenheder maksimalt kan videreføre 15 mio. kr. til efterfølgende budget. Anne Jensen fandt denne beslutnings pludselighed problematisk i forhold til instituttets planlagte strategiske satsninger og medarbejdernes arbejdsmotivation. Da instituttet har et stort budget samt henter mange midler til fakultetet, kunne en differentieret model overvejes.

Mads Funding bemærkede dertil, at rektors ønske om beholdningens fordeling ikke har sammenhæng med det samlede underskuds størrelse og at et større ressourceforbrug på Institut for Kulturvidenskaber skal modsvares af tilsvarende besparelser på de andre institutter for at leve op til SDUs budget som vedtaget af bestyrelsen.

Dekanen oplyste, at barselsfonden er udvidet til at dække både ordinære som eksternt finansierede stillinger. Udvidelsen er gældende fra 2016.

Ad 5. Vejledende retningslinjer vedrørende forventninger til adjunkter, lektorer og professorer.

Dekanen orienterede om indkomne bemærkninger. Udkastet sendes til høring i institutråd med svarfrist ultimo februar 2017.

Ad 6. Sprogstrategi.

Dekanen orienterede om forløbet om national sprogstrategi. Tysk og Engelsk indgår ikke i denne diskussion. Småfagsproblematikken blev vendt.

Ad 7. Æresdoktorer.

Institutlederkredsen støttede op om det foreliggende forslag fra Institut for Historie (2019).

Ad 8. Status – doktordisputatsafhandlinger.

Taget til efterretning.

Ad 9. Arealoptimering - status.

Taget til efterretning.

Ad 10. Akademisk Råd.

Dekanen orienterede om sammensætningen af Akademisk Råd pr. 1. januar 2017. Lektor Casper Sylvest er valgt som formand. Rådet vil ud over at behandle faste sager, der henhører under Akademisk Råd bl.a. tage særlige temaer op med relevans for fakultetets udvikling, organisation og økonomi.

A 11. Nyhedsbrev og Kommunikationsforum.

Rune Nørgaard Jørgensen orienterede om fakultetets kommunikationsstrategi, udsendelse af nyhedsbreve (fast kadence) samt etablering af netværk mellem fakultet og institutter med henblik på at løfte kommunikationsniveauet og målrette relevant information til den enkelte medarbejder/medarbejdergruppe.

Ad 12. Præsentation af ny HR-medarbejder.

Marie-Louise Wethje-Raabe præsenterede sig selv.

På næste møde vil Marie-Louise Wethje-Raabe og Mads Funding fremlægge udspil til pre-screeningsmodel.

Ad 13. Nyt fra

* Prodekanen oplyste, at der fra SAMF er ønske om, at HUM-studerende får adgang til et nyt SAMF-tilvalg på kandidatniveau. En mulig konsekvens af en sådan godkendelse kunne være forsvinden af den faglige progression samt kannibalisering af egne HUM-tilvalg. Sagen tages op på næste institutledermøde.
* Institutlederne

Anne Jensen orienterede om medlemskaber i henholdsvis Forum for Koordination af Uddannelsesforskning, bestyrelsen for KVINFO samt Styregruppe for Droner. Hun orienterede herudover om eksterne bevillinger og ansøgninger, ansættelser samt indgåelse af konsortium om Teopæd (2019-2023) med henblik på fremsendelse af ansøgning.

Steffen Nordahl orienterede om bevillinger og ansættelser.

Per Krogh Hansen orienterede om eliteprogrammet New Nordic Design, eksterne bevillinger, kortlægning af efter- og videreuddannelsesudbud og nye markeder, employabilitetsstrategi.

Martin Rheinheimer orienterede om, at CML har fået forlænget sin grundforskningsbevilling med fire år (2018-22), eksterne bevillinger i øvrigt samt medlemskab af styregruppen for Velfærdsinnovation.

* Sekretariatschefen oplyste, at man i fakultets-/studiesekretariatet søger at tilpasse organisationen i forhold til den øvrige organisation. Der er blandt andet fokus på digitaliseringsløsninger.
* Dekanen orienterede om egendimensionering.

Ad 14. Eventuelt.

Intet.

Med venlig hilsen

Simon Møberg Torp

dekan